บัวหลวงกวาดหุ้นโอเวอร์ไนต์
บจ.วิ่งหาช่วยขายล็อตใหญ่ข้ามคืนบริษัทมีลูกค้าใหญ่ในมือพร้อมซื้อทันที
11 มี.ค. 2556

บจ.วิ่งหาช่วยขายล็อตใหญ่ข้ามคืนบริษัทมีลูกค้าใหญ่ในมือพร้อมซื้อทันที
บล.บัวหลวง ถูก บจ.ใช้ทำบิ๊กล็อตโอเวอร์ไนต์แก้สภาพคล่อง เหตุมีลูกค้ารายใหญ่ในมือ ยินดีควักเงินซื้อหุ้น
นายบรรณรงค์ พิชญากร กรรมการผู้จัดการ กิจการค้าหลักทรัพย์ บริษัทหลักทรัพย์ (บล.) บัวหลวง เปิดเผยว่า ตั้งแต่ช่วงต้นปี 2556 มีการทำรายการซื้อขายรายการใหญ่ (บิ๊กล็อต) แบบข้ามคืน (โอเวอร์ไนต์) ผ่าน บล.บัวหลวง หลายดีล เช่น บริษัท ซีดาร์ โฮลดิ่งส์ ขายหุ้นที่ถืออยู่ในบริษัท ชิน คอร์ปอเรชั่น (INTUCH) เมื่อเดือน ม.ค. และการลดสัดส่วนการถือหุ้นในบริษัท ออฟฟิศเมท (OFM) ของกลุ่มจิราธิวัฒน์เมื่อสัปดาห์ที่ผ่านมา
สาเหตุที่บริษัทได้รับความไว้วางใจจากบริษัทจดทะเบียน (บจ.) เหล่านี้ ให้ทำบิ๊กล็อตโอเวอร์ไนต์ เพราะมีจุดเด่นเรื่องของลูกค้าในฝั่งด้านผู้ลงทุนรายบุคคล ที่มีฐานะการเงินดี มีความพร้อมตัดสินใจลงทุนได้ทุกเมื่อ และเป็นกลุ่มที่มีศักยภาพในการถือลงทุนระยะยาว ซึ่งจะตรงกับความต้องการเจ้าของหุ้น ที่ไม่ต้องการให้หุ้นไปอยู่ในมือของผู้ลงทุนระยะสั้น เพราะเกรงว่าจะกระทบกับราคาหุ้นได้
“ดีลโอเวอร์ไนต์ ส่วนใหญ่ที่มีเข้ามาผ่านบริษัท เป็นไปเพื่อต้องการแก้ปัญหาสภาพคล่อง เพิ่มสัดส่วนกระจายหุ้น ดังนั้นทางฝั่ง บจ.จึงต้องการสร้างฐานผู้ลงทุน ซึ่งทาง บล.บัวหลวง สามารถตอบโจทย์ได้เพราะเรามีฐานลูกค้าที่กว้าง สามารถกระจายหุ้นให้กับ บจ.เหล่านี้ได้ ขณะเดียวกันจะมีการคัดกรองลูกค้าที่จะเข้ามารับซื้อหุ้นด้วยว่าจะสามารถถือลงทุนระยะยาวได้ ซึ่งบางส่วนเมื่อซื้อไปแล้วก็ยังถือ จนขณะนี้ได้กำไรในอัตราที่ดี ฝั่ง บจ.เองก็แก้ปัญหาสภาพคล่องได้ หุ้นมีสภาพคล่อง ก็ยิ่งทำให้ราคาปรับเพิ่มขึ้นไปอีก” นายบรรณรงค์ กล่าว
สำหรับภาพรวมของธุรกิจหลักทรัพย์ในปีนี้ นายบรรณรงค์ กล่าวว่า น่าจะมีทิศทางที่ดีขึ้น แม้ว่าขณะนี้ค่านายหน้าซื้อขายหลักทรัพย์ (คอมมิชชัน) ของอุตสาหกรรมหลักทรัพย์ โดยเฉลี่ยอยู่ที่ 0.170.18% ลดลงจากเดิมอยู่ในอัตรา 0.25% แต่เนื่องด้วยมูลค่าการซื้อขายหุ้นเฉลี่ยต่อวันอยู่ในระดับสูง 56 หมื่นล้านบาท สูงพอจะชดเชยกับอัตราคอมมิชชันที่ลดลงได้
ทั้งนี้ มองว่าผู้ประกอบการควรให้ความสำคัญกับการขยายฐานผู้ลงทุนมากกว่าการแข่งขันด้านราคา ซึ่งในปีนี้ตั้งเป้าหมายว่าจะเพิ่มจำนวนบัญชีใหม่ 1.5 หมื่นบัญชี ในจำนวนนี้คาดว่าจะมาจากฐานลูกค้าธนาคารกรุงเทพ (BBL) ในฐานะบริษัทแม่ จำนวน 6,000 บัญชี อยู่ในสัดส่วนที่สูงจากเป้าหมายของตลาดหลักทรัพย์ที่ต้องการเพิ่มฐานลูกค้าหน้าใหม่จากฐานลูกค้าธนาคารปีนี้ 2 หมื่นบัญชี
อย่างไรก็ตาม มีความเป็นห่วงกับผู้ลงทุนหน้าใหม่ เพราะเริ่มต้นลงทุนในช่วงตลาดหุ้นกระทิง ไม่เคยมีประสบการณ์ขาดทุนมาก่อน อาจมองว่าการลงทุนในหุ้นเป็นเรื่องง่าย บริษัทจึงได้พยายามเน้นให้ความรู้ทางด้านลงทุน